Meddelelse fra Kommissionen til Rådet om artikel 5 i Rådets forordning (EF) nr. 2820/98 om anvendelse af et flerårigt arrangement med generelle toldpræferencer for perioden 1. juli 1999 til 31. december 2001

1. I afdeling 2 i Rådets forordning (EF) nr. 2820/98 af 21. december 1998 om anvendelse af et flerårigt arrangement med generelle toldpræferencer for perioden 1. juli 1999 til 31. december 2001 [1] henvises til en graduering. Artikel 5 i denne forordning har følgende ordlyd: "Kommissionen aflægger inden den 31. december 1999 rapport til det i artikel 31 omhandlede udvalg om anvendelsen af artikel 3 og 4 og forelægger passende forslag for Rådet senest den 31. december 2000". Denne meddelelse fremlægges i henhold til denne bestemmelse.

[1] EFT L 357 af 30.12.1998, s. 1.

2. I artikel 3 og 4 i Rådets forordning nr. 2820/98 henvises til to forskellige bestemmelser om graduering. I artikel 3, stk. 1, nævnes gradueringsordningen og de særlige kriterier derfor i henhold til del 2 i bilag II til forordningen, medens artikel 4, stk. 1, indeholder en beskrivelse af den såkaldte "broderpartsklausul".

3. Tidligere fandt gradueringen sted i forbindelse med udarbejdelsen af de nye GSP-forordninger. Udarbejdelsen af denne GSP-forordning faldt imidlertid sammen med den asiatiske krise. De handelsstatistikker, der forelå på det pågældende tidspunkt, viste endnu ikke virkningerne af denne krise. Nogle sektorer, der ifølge disse statistikker ville have været berettiget til graduering, blev ifølge senere tal ikke anset for at være berettigede. Det blev derfor besluttet at fastholde resultaterne af tidligere gradueringer og udsætte de nye gradueringer til et senere tidspunkt.

4. I overensstemmelse dermed indeholder artikel 3 og 4 i Rådets forordning nr. 2820/98 en bestemmelse om, at tidligere graduerede sektorer fortsat holdes uden for GSP. Artikel 5 indeholder en tidsplan for den udsatte graduering.

5. Denne tidsplan giver imidlertid anledning til et alvorligt problem. På de områder, hvor sektorerne tidligere blev gradueret på grundlag af "broderpartsklausulen", sluttede den præferentielle behandling et år efter, at afgørelsen var truffet, medens den præferentielle behandling inden for rammerne af gradueringsordningen blev afviklet i to etaper gennem en periode af to års varighed. De erhvervsdrivende har faktisk en legitim interesse i at have kendskab til fremtidige ændringer i GSP, før sådanne ændringer træder i kraft. Øjensynlig kan nye gradueringsafgørelser derfor kun træde i kraft efter et år.

6. Dette ville falde sammen med udgangen af den periode, der er dækket af denne forordning. Ændringer vedrørende listen over graduerede sektorer kan derfor ikke referere til denne forordning, da den ikke vil være i kraft længere. De kan heller ikke referere til den fremtidige forordning, eftersom den endnu ikke er udstedt.

7. Man kan overveje en afgørelse, som foregriber den nye GSP-forordning og allerede fastlægger et af dens særtræk. Der knytter sig også store ulemper til denne approach, fordi graduering er et vigtigt element, som er bestemmende for arrangementets generelle ligevægt. Det ville derfor ikke give nogen mening at fastlægge et af disse elementer særskilt og på forhånd. Desuden kan det fremtidige arrangements gradueringsregler afvige fra de foregående og derfor føre til andre resultater.

8. Af disse årsager bør der ikke træffes afgørelse om nogen graduering nu. Det forventes, at forordningen om betingelserne for det fremtidige GSP for årene 2002 til 2004 vil blive udstedt i efteråret 2001. Straks efter udstedelsen deraf kan der udarbejdes nye gradueringer på grundlag af de regler, som vil gælde for gradueringen i fremtiden. En formel afgørelse kan træffes ved udgangen af dette år. I denne afgørelse vil det antagelig blive specificeret, hvilke sektorer der vil blive gradueret med virkning fra 1. januar 2003.

9. Indtil da, dvs. i løbet af 2001 og 2002, vil den nuværende liste over graduerede sektorer fortsat finde anvendelse.